Na temelju članka 54. stavka 3. Zakona o mirovinskom osiguranju (Narodne novine, broj: 96/25) i članka 22. točke 2. Statuta Hrvatskog zavoda za mirovinsko osiguranje (Narodne novine, broj: [28/2014](http://narodne-novine.nn.hr/clanci/sluzbeni/2014_02_28_485.html), [24/2015](http://narodne-novine.nn.hr/clanci/sluzbeni/2015_03_24_513.html), [73/2019](https://narodne-novine.nn.hr/clanci/sluzbeni/2019_08_73_1569.html), [147/2020](https://narodne-novine.nn.hr/clanci/sluzbeni/2020_12_147_2878.html)) Upravno vijeće Hrvatskog zavoda za mirovinsko osiguranje na sjednici održanoj \_\_\_\_\_\_\_\_\_\_\_\_\_\_\_\_donosi

**PRAVILNIK O NAKNADI PUTNIH TROŠKOVA ZA VRIJEME PROFESIONALNE REHABILITACIJE**

Članak 1.

Ovim se Pravilnikom uređuje naknada putnih troškova, djelokrug i način obavljanja poslova u vezi s isplatom naknade putnih troškova za vrijeme profesionalne rehabilitacije.

Članak 2.

Pravo na naknadu putnih troškova ima osiguranik, odnosno osigurana osoba kojoj je na temelju smanjenja radne sposobnosti uz preostalu radnu sposobnost izvršnim rješenjem Hrvatskog zavoda za mirovinsko osiguranje (u daljnjem tekstu: Zavod) priznato pravo na profesionalnu rehabilitaciju (u daljnjem tekstu: invalid rada), ako se profesionalna rehabilitacija obavlja u drugom mjestu, izvan mjesta prebivališta invalida rada.

Članak 3.

Naknada putnih troškova obuhvaća:

1. naknadu za troškove prijevoza ili

2. naknadu za troškove prehrane i smještaja za vrijeme putovanja iboravka u drugom mjestu.

Naknada za troškove prijevoza

Članak 4.

Pravo na naknadu za troškove prijevoza ima invalid rada iz ovoga Pravilnika kojemu je, s obzirom na udaljenost mjesta prebivališta od mjesta određenog za profesionalnu rehabilitaciju izvan mjesta prebivališta, potreban stalan prijevoz, a određuje se pod uvjetima iz članka 5. odnosno 6. ovoga Pravilnika.

Članak 5.

 (1) Naknada za troškove prijevoza za vrijeme profesionalne rehabilitacije invalidu rada isplaćuje se u visini stvarnih izdataka po najnižoj cijeni karte za redovito prijevozno sredstvo javnog prometa, prema najkraćoj relaciji od mjesta prebivališta do mjesta gdje se obavlja profesionalna rehabilitacija i povratka natrag do mjesta prebivališta.

(2) Naknada iz stavka 1. ovoga članka u jednakom iznosu isplaćuje se i ako se invalid rada koristi vlastitim prijevoznim sredstvom.

(3) Pravo na naknadu iz stavka 1. nema invalid rada koji ostvaruje pravo na besplatan prijevoz.

Članak 6.

Razdoblje za koje pripada naknada iz članka 5. stavka 1. i 2. ovoga Pravilnika određuje se prema broju dana stvarno provedenih na profesionalnoj rehabilitaciji izvan mjesta prebivališta u pojedinom mjesecu i utvrđuje se na temelju podataka iz mjesečnog izvještaja Centra za profesionalnu rehabilitaciju o provedenoj usluzi stručne podrške i praćenja tijekom obrazovanja i osposobljavanja ili usavršavanja s obrazovnim programom.

Članak 7.

(1) Za obračun putnih troškova invalid rada obvezno podnosi dokaze prema kojima se može utvrditi visina stvarnih izdataka za troškove prijevoza iz članka 5. stavka 1. ovoga Pravilnika.

(2) Nalog za isplatu naknade za troškove prijevoza, na temelju pisanih dokaza iz stavka 1. ovoga članka i članka 6. ovoga Pravilnika, daje voditelj postupka u unutarnjoj ustrojstvenoj jedinici Zavoda nadležnoj za vođenje postupka ostvarivanja prava na profesionalnu rehabilitaciju, u tekućem mjesecu za prethodni mjesec, a isplata se obavlja na transakcijski račun korisnika u banci.

Naknada za troškove prehrane i smještaja za vrijeme putovanja i boravka u drugom mjestu

Članak 8.

Pravo na naknadu za troškove prehrane i smještaja za vrijeme putovanja i boravka u drugom mjestu ima invalid rada iz članka 2. ovoga Pravilnika kojemu se ne može osigurati stalni prijevoz od mjesta stanovanja do mjesta u kojemu se izvan mjesta prebivališta obavlja profesionalna rehabilitacija.

Članak 9.

(1) Pravo na naknadu za troškove prehrane i smještaja za vrijeme putovanja i boravka u drugom mjestu tijekom profesionalne rehabilitacije pripada invalidu rada od dana početka profesionalne rehabilitacije do završetka profesionalne rehabilitacije.

(2) Naknada iz stavka 1. ovoga članka pripada invalidu rada samo za vrijeme redovitog osposobljavanja profesionalnom rehabilitacijom, koje se utvrđuje na temelju podataka iz mjesečnog izvještaja iz članka 6. ovog Pravilnika.

 (3) Troškovi smještaja priznaju se prema računu fizičke ili pravne osobe registrirane za pružanje usluge smještaja, najviše za jednokrevetnu sobu, u objektu niže kategorije, najviše do tri zvjezdice.

(4) Naknada za troškove prehrane i smještaja za vrijeme putovanja i boravka u drugom mjestu utvrđena na način propisan ovim člankom ne može mjesečno iznositi više od 80% iznosa proračunske osnovice utvrđene Zakonom o izvršavanju državnog proračuna.

Članak 10.

(1) Unutarnja ustrojstvena jedinica Zavoda nadležna za provođenje postupka ostvarivanja prava na profesionalnu rehabilitaciju donosi rješenje o naknadi troškova za prehranu i smještaj.

(2) Naknada troškova za prehranu i smještaj utvrđuje se na način propisan člankom 9. ovoga Pravilnika u mjesečnoj svoti i isplaćuje se unatrag.

(3) Nalog za isplatu naknade troškova za prehranu i smještaj za vrijeme putovanja i boravka u drugom mjestu daje voditelj postupka u unutarnjoj ustrojstvenoj jedinici iz stavka 1. ovoga članka, a isplata se obavlja na transakcijski račun korisnika u banci.

Članak 11.

Postupci započeti prije stupanja na snagu ovog Pravilnika dovršit će se prema odredbama Pravilnika o naknadi putnih troškova u vezi s ostvarivanjem, odnosno korištenjem prava iz mirovinskog osiguranja (Narodne novine, broj: 43/14 i 92/14) i Pravilnika o naknadi troškova za smještaj i prehranu u vezi s ostvarivanjem prava iz mirovinskog osiguranja i tijekom profesionalne rehabilitacije u drugom mjestu, izvan mjesta prebivališta (Narodne novine, broj: 43/14).

Članak 12.

Stupanjem na snagu ovog Pravilnika prestaje važiti Pravilnik o naknadi putnih troškova u vezi s ostvarivanjem, odnosno korištenjem prava iz mirovinskog osiguranja (Narodne novine, broj: 43/14 i 92/14) i Pravilnik o naknadi troškova za smještaj i prehranu u vezi s ostvarivanjem prava iz mirovinskog osiguranja i tijekom profesionalne rehabilitacije u drugom mjestu, izvan mjesta prebivališta (Narodne novine, broj: 43/14).

Članak 13.

Ovaj Pravilnik stupa na snagu prvog dana od dana objave u Narodnim novinama.

KLASA:

URBROJ:

Zagreb, rujna 2025.

Predsjednica Upravnog vijeća Hrvatskog

 zavoda za mirovinsko osiguranje

 Melita Čičak, v.r.

**OBRAZLOŽENJE**

Na temelju pravne osnove iz članka 54. stavka 3. Zakona o mirovinskom osiguranju (Narodne novine, broj: 96/25 – u daljnjem tekstu: ZOMO) ovim Pravilnikom uređuje se pravo na naknadu putnih troškova za vrijeme profesionalne rehabilitacije u drugom mjestu, izvan mjesta prebivališta i način isplate ovih ostalih naknada u skladu s odredbama članka 53. i 54. ZOMO-a.

Prema članku 53. ZOMO-a, kada se profesionalna rehabilitacija obavlja izvan mjesta prebivališta invalida rada, a ne može se osigurati stalni prijevoz od mjesta stanovanja do mjesta u kojem se obavlja profesionalna rehabilitacija, invalidu rada osigurava se smještaj i prehrana ili naknada putnih troškova za vrijeme profesionalne rehabilitacije u drugom mjestu.

Prema članku 53. stavku 2. ZOMO-a, naknada putnih troškova obuhvaća naknadu za troškove prijevoza i naknadu za troškove prehrane i smještaja za vrijeme putovanja i boravka u drugom mjestu.

Prema članku 54. stavku 1. ZOMO-a, invalid rada kojemu je priznato pravo na profesionalnu rehabilitaciju ima pravo na naknadu za troškove prijevoza ako je zbog korištenja priznatog prava prema stanju smanjenja radne sposobnosti uz preostalu radnu sposobnost i s obzirom na udaljenost mjesta određenog za profesionalnu rehabilitaciju potreban stalan prijevoz.

Ovim Pravilnikom predlaže se da se, u slučaju kada se profesionalna rehabilitacija obavlja izvan mjesta prebivališta, naknada putnih troškova odredi kao naknada troškova prijevoza odnosno kao naknada za troškove prehrane i smještaja za vrijeme putovanja i boravka u drugom mjestu u kojemu se obavlja profesionalna rehabilitacija.

Visina naknade putnih troškova određuje se na temelju pisanih dokaza propisanih ovim Pravilnikom, prema visini stvarnih izdataka za troškove prijevoza te ovisno o broju dana stvarno provedenih na profesionalnoj rehabilitaciji. Naknada se isplaćuje mjesečno unatrag, na osnovi naloga za isplatu naknade putnih troškova na transakcijski račun u banci.

Naknada troškova prehrane i smještaja za vrijeme putovanja i boravka u drugom mjestu utvrđuje se rješenjem Hrvatskog zavoda za mirovinsko osiguranje, a pripada invalidu rada samo za vrijeme redovitog osposobljavanja profesionalnom rehabilitacijom.

Troškovi smještaja utvrđuju se prema računu fizičke ili pravne osobe registrirane za pružanje usluge smještaja, najviše za jednokrevetnu sobu, u objektu niže kategorije, a propisuje se i najviši iznos naknade koji ne može iznositi više od 80% proračunske osnovice.

Prema prijedlogu Pravilnika, stupanjem na snagu istog prestaje važiti Pravilnik o naknadi putnih troškova u vezi s ostvarivanjem, odnosno korištenjem prava iz mirovinskog osiguranja (Narodne novine, broj: 43/14 i 92/14) i Pravilnik o naknadi troškova za smještaj i prehranu u vezi s ostvarivanjem prava iz mirovinskog osiguranja i tijekom profesionalne rehabilitacije u drugom mjestu, izvan mjesta prebivališta (Narodne novine, broj: 43/14), prema kojima će se završiti ranije pokrenuti postupci za ostvarivanje prava na naknadu putnih troškova.

Predlaže se da ovaj Pravilnik stupi na snagu prvog dana od dana objave u Narodnim novinama, budući da je člankom 175. stavkom 4. ZOMO-a za njegovo donošenje određen rok od 90 dana od stupanja na snagu ZOMO-a (1. srpnja 2025.).